Document ID: 31993D0015

KOMISSION PÄÄTÖS,
tehty 16 päivänä joulukuuta 1992,
tullivirkamiesten ammatillista koulutusta sisäisen jalostuksen, väliaikaisen maahantuonnin ja passituksen osalta koskevien yhteisten erityisohjelmien vahvistamisesta (Matthaeus) (93/15/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tullivirkamiesten ammatillista koulutusta koskevasta yhteisön toimintaohjelmasta (Matthaeus) 20 päivänä kesäkuuta 1991 tehdyn neuvoston päätöksen 91/341/ETY () ja erityisesti sen liitteessä III olevan 7 kohdan,
sekä katsoo, että
kyseisen päätöksen 91/341/ETY 4 artiklan c kohdan mukaan komission on laadittava yhteisiä koulutusohjelmia tullivirkamiehille,
nämä yhteiset ohjelmat ovat välttämättömiä, jotta Matthaeus-ohjelman päämäärät, ja erityisesti yhteisön lainsäädännön yhdenmukainen soveltaminen yhteisön ulkorajoilla, voidaan saavuttaa,
nämä yhteiset ohjelmat ovat tarpeen jäsenvaltioiden tullioppilaitoksissa nykyään annetun opetuksen erojen vuoksi,
peruskoulutusta saaville tullivirkamiehille tarkoitettu yhteinen koulutusohjelma on jo järjestetty komission päätöksellä 92/39/ETY (),
tullioppilaitoksissa yhteisen perusohjelman osana järjestetyt yhteiset opintojen syventämistä sekä erikoistumista koskevat erityisohjelmat vahvistavat samanlaisen tullialan koulutuksen muodostumista koko yhteisössä,
nämä yhteiset erityisohjelmat koskevat virkamiehiä, joilla on jo ammatillista kokemusta,
kolme yhteistä erityisohjelmaa, jotka liittyvät sisäiseen jalostukseen, väliaikaiseen maahantuontiin ja passitukseen, ovat tarpeen ottaen huomioon näiden taloudellinen merkitys, ja ne mahdollistavat tullilainsäädännön yhdenmukaisen soveltamisen yhteisössä varmistaen näin sisämarkkinoiden moitteettoman toiminnan,
virkamiesten, joille nämä yhteiset erityisohjelmat on tarkoitettu, on pystyttävä työkokemuksensa avulla ottamaan niistä täysi hyöty ja varmistamaan näin tulevaisuudessa tullilainsäädännön tehokkaamman soveltamisen alalla, ja
tässä päätöksessä määrätyt toimenpiteet ovat Matthaeus-komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Järjestetään jäsenvaltioiden tullioppilaitoksissa kolme tullivirkamiehille tarkoitettua, ammatillista koulutusta koskevaa yhteistä erityisohjelmaa, jäljempänä "erityisohjelmat", joiden sisältö täsmennetään liitteissä I, II ja III.
2 artikla
Tässä päätöksessä tarkoitetaan:
1) 'tullioppilaitoksella' laitosta, jossa tullivirkamiehille annetaan ammatilliseen koulutukseen liittyvää opetusta;
2) 'ammatillista kokemusta jo omaavilla virkamiehillä' virkamiehiä, jotka ovat saaneet päätöksen 92/39/ETY 2 artiklan 2 kohdan mukaista peruskoulutusta, tai vaihtoehtoisesti virkamiehiä, joilla on riittävät yleistiedot tullialalta voidakseen syventyä erityisohjelmissa käsiteltyihin tietoihin.
3 artikla
Erityisohjelmat on tarkoitettu työpaikan sijainnista riippumatta tullivirkamiehille, jotka soveltavat sitä yhteisön lainsäädännön osaa, jota käsitellään näissä ohjelmissa, ja joilla on ammatillista kokemusta.
4 artikla
Yhteisen ohjelman sisältämän opetuksen on oltava jakaantunut riittävän pitkälle ajanjaksolle, jotta koulutetut virkamiehet ovat täysin toimintavalmiita kyseisten menettelyjen soveltamiseksi tulevaisuudessa.
5 artikla
Kunkin jäsenvaltion on toimitettava komissiolle ne täytäntöönpanomääräykset ja -menettelyt, jotka on toteutettu erityisohjelmien soveltamiseksi.
6 artikla
Erityisohjelmien soveltaminen ei vaikuta täydentävien kansallisten ohjelmien soveltamiseen tullioppilaitoksissa.
7 artikla
Jäsenvaltioiden on sovellettava erityisohjelmia 1 päivästä tammikuuta 1993 alkaen.
8 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä joulukuuta 1992.

Labels: 3
9
15